นาจา 2

นาจา 2 (หรือรู้จักในชื่อ #เปลี่ยนทาง) เป็นภาพยนตร์แอนิเมชันจีนแนวผจญภัย และแฟนตาซี ฉายใน ค.ศ. 2025 เขียนบทและกำกับโดย เจี่ยวจือ ดัดแปลงบางส่วนจากเรื่องเล่าตำนานจีนและนวนิยายจีนเรื่อง "ห้องสิน" "นาจา 2" เป็นภาพยนตร์ภาคต่อของ "นาจา" (2019) และภาพยนตร์เรื่องที่สามในจักรวาล "ห้องสิน" ของเอ็นไลต์พิกเชอส์ ต่อจาก "เจียง จื่อหยา" (2020)
ภาพยนตร์เข้าฉายในโรงภาพยนตร์ทั่วประเทศจีนเมื่อวันที่ 29 มกราคม ค.ศ. 2025 ซึ่งตรงกับวันแรกของตรุษจีน ภาพยนตร์ได้รับการตอบรับที่ดีมากจากนักวิจารณ์ โดยทำเงินมากกว่า 2 พันล้านดอลลาร์สหรัฐ จากทุนสร้าง 80 ล้านดอลลาร์สหรัฐ ภาพยนตร์ทำลายสถิติบ็อกซ์ออฟฟิศหลายรายการทั้งภายในและภายนอกประเทศจีน โดยกลายเป็นภาพยนตร์เรื่องแรกที่ทำเงินสูงสุดจากพื้นที่บ็อกซ์ออฟฟิศเดียวจากตลาดภายในประเทศจีน ส่วนในระดับโลก "นาจา 2" เป็นภาพยนตร์แอนิเมชันที่ทำเงินสูงสุด, ภาพยนตร์ที่ไม่ใช่ภาษาอังกฤษที่ทำเงินสูงสุด, ภาพยนตร์ที่ไม่ใช่ภาษาอังกฤษเรื่องแรกที่ทำเงินมากกว่า 1 พันล้านดอลลาร์สหรัฐ และ 2 พันล้านดอลลาร์สหรัฐ, ภาพยนตร์แอนิเมชันเรื่องแรกในประวัติศาสตร์ที่ทำเงินถึง 2 พันล้านดอลลาร์สหรัฐ, ภาพยนตร์ที่ทำเงินสูงสุดใน ค.ศ. 2025 และภาพยนตร์ที่ทำเงินสูงสุดอันดับที่ห้า
เรื่องย่อ.
หลังนาจา และอ่าว ปิง เสียสละตนเองโดยใช้พลังของไข่มุกพลังวัตร ร่างกายของพวกเขาถูกทำลาย ในขณะที่วิญญาณของพวกเขายังคงอยู่ ไท่ยี่ เจิ้นเหริน พยายามใช้ดอกบัวเจ็ดสีเพื่อสร้างร่างกายของพวกเขา แต่ก็พบกับความยากลำบากมากมาย ในขณะเดียวกัน เฉิน กงเปา ได้ปลดปล่อยพญามังกรสี่ตัวที่ถูกจองจำอยู่ในทะเลลึกมาเป็นเวลานาน พร้อมกับ อ่าว กวง ซึ่งเป็นพญามังกรแห่งทะเลตะวันออก และประกาศว่าจะทำลายเฉินถังกวนให้สิ้นซาก นาจาต้องต่อสู้กับพวกเขาเพื่อปกป้องบ้านของเขา
การสร้าง.
ก่อนภาพยนตร์เรื่อง "นาจา" (2019) จะฉาย เจี่ยวจือ ผู้กำกับกล่าวว่า ทีมงานผู้สร้างตั้งใจที่จะพัฒนาภาคต่อ หากว่าภาพยนตร์ทำเงินได้ดีในบ็อกซ์ออฟฟิศ "นาจา" ประสบความสำเร็จในบ็อกซ์ออฟฟิศ หลังฉายเพียงห้าวัน ทีมงานผู้สร้างก็เริ่มพัฒนาภาคต่อตามที่วางแผนไว้ โดยภาคต่อใช้ชื่อว่า "นาจา: เด็กปีศาจผู้สร้างความหายนะในท้องทะเล" หรือเรียกสั้น ๆ ว่า "นาจา 2" โดยมีทุนสร้างเพิ่มขึ้นเป็น 600 ล้านหยวน กลายเป็นภาพยนตร์แอนิเมชันจีนที่มีทุนสร้างแพงที่สุด ทำลายสถิติภาพยนตร์เรื่อง "ดีปซี" (2023) ที่มีทุนสร้าง 200 ล้านหยวน ภาพยนตร์ได้รับการสนับสนุนจากกองทุนของมณฑลเสฉวนสำหรับโครงการทางวัฒนธรรมที่สำคัญ ซึ่งมีงบประมาณประจำปี 300 ล้านหยวน
ทั้ง "นาจา" และ "นาจา 2" ใช้เวลาสร้างห้าปี โดยมีผู้คนมากกว่า 4,000 คนจากบริษัทแอนิเมชัน 138 แห่งร่วมสร้างภาพยนตร์ "นาจา 2" ซึ่งมากกว่าภาพยนตร์เรื่องแรกที่ใช้ 1,600 คน หลิว เหวินจาง ผู้อำนวยการสร้างกล่าวว่า จำนวนตัวละครในภาพยนตร์เพิ่มขึ้นสามเท่าจากภาพยนตร์เรื่องแรกโดยภาพยนตร์เรื่องแรกมีการถ่ายทำมากกว่า 1,800 ช็อต ในขณะที่ภาพยนตร์เรื่องนี้ถ่ายทำมากกว่า 2,400 ช็อต รวมถึงช็อตเอฟเฟกต์พิเศษมากกว่า 1,900 ช็อต
การตลาด.
ตัวอย่างภาพยนตร์แรกเผยแพร่เมื่อวันที่ 7 มกราคม ค.ศ. 2025 ตัวอย่างภาพยนตร์ที่สองเผยแพร่เมื่อวันที่ 26 มกราคม ค.ศ. 2025
การฉาย.
ภาพยนตร์ฉายในจีนแผ่นดินใหญ่เมื่อวันที่ 29 มกราคม ค.ศ. 2025 (วันแรกของตรุษจีน) ในระบบสองมิติ, สามมิติ, ไอแมกซ์, ซินิตี, ซีจีเอส, ดอลบีซีนะมา และอื่น ๆ ภาพยนตร์ฉายในออสเตรเลีย, นิวซีแลนด์ และประเทศอื่น ๆ เมื่อวันที่ 13 กุมภาพันธ์ ค.ศ. 2025, ฉายในสหรัฐ และแคนาดา เมื่อวันที่ 14 กุมภาพันธ์, ฉายในฮ่องกง และมาเก๊า เมื่อวันที่ 22 กุมภาพันธ์ และฉายในไทยวันที่ 13 มีนาคม
การตอบรับ.
บ็อกซ์ออฟฟิศ.
หลังภาพยนตร์ฉายในประเทศจีนได้สามวัน ภาพยนตร์ก็ทำเงินในบ็อกซ์ออฟฟิศสูงถึง 1.1 พันล้านหยวน กลายเป็นภาพยนตร์เรื่องแรกที่ทำเงินจากบ็อกซ์ออฟฟิศถึง 1 พันล้านหยวน (137 ล้านดอลลาร์สหรัฐ) ในช่วงตรุษจีน ค.ศ. 2025 ภาพยนตร์ทำเงินเกิน 2 พันล้านหยวน ในวันที่สี่, ทำเงินเกิน 3 พันล้านหยวน ในวันที่ห้า, ทำเงินเกิน 4 พันล้านหยวน ในวันที่หก กลายเป็นภาพยนตร์เรื่องแรกที่ทำเงินถึง 4 พันล้านหยวนได้ไวที่สุด แทนที่ "แก๊งม่วนป่วนโตเกียว" ที่ทำสถิติไว้ใน ค.ศ. 2021 ซึ่งใช้เวลา 9 วัน และ 9 ชั่วโมง ภาพยนตร์ทำเงินในบ็อกซ์ออฟฟิศเกิน 5 พันล้านหยวน (684 ล้านดอลลาร์สหรัฐ) ในวันที่แปด กลายเป็นภาพยนตร์ที่ทำเงินสูงสุดในจีนแผ่นดินใหญ่แทนที่ "ยุทธการยึดสมรภูมิเดือด" เมื่อ ค.ศ. 2021 ซึ่งใช้เวลา 19 วัน และ 9 ชั่วโมง และกลายเป็นภาพยนตร์แอนิเมชันที่ทำเงินสูงสุดในจีนแผ่นดินใหญ่แทนที่ "นาจา" ทำให้ภาพยนตร์ชุด "นาจา" กลายเป็นภาพยนตร์ชุดที่สองที่ทำเงินเกิน 1 หมื่นล้านหยวน (1.37 พันล้านดอลลาร์สหรัฐ) ด้วยภาพยนตร์เพียงสองเรื่อง "นาจา 2" ทำเงินในบ็อกซ์ออฟฟิศเกิน 6 พันล้านหยวน ในวันที่เก้าของการฉาย
ณ วันที่ 8 กุมภาพันธ์ ค.ศ. 2025 "นาจา 2" ทำเงินในบ็อกซ์ออฟฟิศเกิน 7.2 พันล้านหยวน กลายเป็นภาพยนตร์ที่ทำเงินสูงสุดในช่วงตรุษจีน แซงหน้า "กองพันหมาป่า" (2017) และ "ยุทธการยึดสมรภูมิเดือด" (2021) กลายเป็นภาพยนตร์จีนที่ทำเงินสูงสุด กลายเป็นภาพยนตร์เรื่องที่ 63 ที่ทำเงินเกิน 7 พันล้านหยวน (958 ล้านดอลลาร์สหรัฐ) ทั่วโลก และเป็นภาพยนตร์ที่ไม่ใช่ของฮอลลีวูดเรื่องแรกที่ทำได้ และยังทำลายสถิติภาพยนตร์ที่ทำเงินจากบ็อกซ์ออฟฟิศในพื้นที่เดียวของ "" (2015) ที่เคยทำไว้ 936.7 ล้านดอลลาร์สหรัฐ ซึ่งใช้เวลา 11 วัน "นาจา 2" กลายเป็นภาพยนตร์แอนิเมชันที่ทำเงินสูงสุด แซงหน้า "มหัศจรรย์อารมณ์อลเวง 2" (2024) โดยใช้เวลาเพียงสามสัปดาห์หลังเข้าฉาย ถือเป็นครั้งแรกที่ภาพยนตร์แอนิเมชันที่ไม่ใช่ภาษาอังกฤษและไม่ใช่ของอเมริกาที่ประสบความสำเร็จถึงขั้นนี้ และเป็นภาพยนตร์แอนิเมชันที่ไม่ใช่ของดิสนีย์เรื่องที่สองต่อจาก "เชร็ค 2" (2004) ที่ทำเงินสูงสุดในปีที่เข้าฉาย "นาจา 2" กลายเป็นภาพยนตร์แอนิเมชันเรื่องแรก และภาพยนตร์เรื่องที่เจ็ดที่ทำเงินเกิน 2 พันล้านดอลลาร์สหรัฐเมื่อวันที่ 9 มีนาคม ค.ศ. 2025
ภาพยนตร์ฉายรอบปฐมทัศน์ที่โรงละครแกรมแมนส์ไชนิสในลอสแอนเจลิสเมื่อวันที่ 12 กุมภาพันธ์ ค.ศ. 2025 โดยตั๋วขายหมดในทันที ภาพยนตร์ทำเงิน 7.2 ล้านดอลลาร์สหรัฐ ในช่วงเปิดตัวสุดสัปดาห์ในสหรัฐ เมื่อเทียบกับภาพยนตร์เรื่องแรกที่ทำเงิน 1.2 ล้านดอลลาร์สหรัฐ ในช่วงเปิดตัวสุดสัปดาห์
นักวิจารณ์.
"นาจา 2" ได้รับการตอบรับที่ดีจากนักวิจารณ์ โต้วป้านมูฟวีส์ให้คะแนนภาพยนตร์ 8.5/10 และได้รับคะแนนเฉลี่ย 9.7 จาก 10 คะแนนบนเหมาหยาน และ 9.8 จาก 10 บนเถาเปียวเปียว "เรดสตาร์นิวส์" ชื่นชมภาพยนตร์ในเรื่องเทคนิคพิเศษ บทภาพยนตร์ และแนวคิด พร้อมทั้งกล่าวว่า "ใช้บทภาพยนตร์ที่มั่นคงและแสดงคุณค่าออกมาได้อย่างถูกต้อง พิสูจน์ให้เห็นว่า 'การเคารพผู้ชม' คือรหัสลับในการทำเงินอย่างแท้จริง" "ซางกวนนิวส์" ชื่นชมภาพยนตร์ที่ยังคงรูปแบบและจังหวะของภาพยนตร์เรื่องแรก รวมไปถึงการปรับปรุงฉากต่อสู้และเทคนิคพิเศษให้ดีขึ้น แต่ก็วิพากษ์วิจารณ์เรื่องการขาดความระทึกขวัญในเนื้อเรื่อง
ผลกระทบ.
ความสำเร็จอย่างท่วมท้นของภาพยนตร์และได้รับการกล่าวขานจากสื่อต่าง ๆ มากมายว่า ไม่เคยเกิดขึ้นมาก่อนในวงการภาพยนตร์จีนและภาพยนตร์ที่ไม่ใช่ฮอลลีวูด โดยสื่อต่าง ๆ หลายแห่งระบุว่า ภาพยนตร์มีผลกระทบต่ออุตสาหกรรมภาพยนตร์โดยรวม ตามรายงานของเถาเปียวเปียว ภาพยนตร์ได้ดึงดูดผู้ชมจำนวนมากที่ไม่เคยไปโรงภาพยนตร์มาก่อน หลาย ๆ สื่อสังเกตเห็นว่า ความสำเร็จของภาพยนตร์เกิดจากปัจจัยหลายประการ เช่น ความฮือฮาและการคาดหวังจากแฟน ๆ สำหรับภาพยนตร์เรื่องแรก เวลาที่ออกฉายใกล้เคียงกับวันหยุด การบอกต่อแบบปากต่อปากจากประชาชนทั่วไป และความภาคภูมิใจในการพัฒนาและความสำเร็จที่ตามมาของภาพยนตร์แอนิเมชันจีนที่ทำเงินถล่มทลายตลอดหลายปีที่ผ่านมา ซึ่งเห็นได้จากภาพยนตร์ล่าสุด ได้แก่ "อิทธิฤทธิ์นางพญานาคีขาว" (2019), "นาจา", "เจียง จื่อหยา", "ดีปซี" และ "ฉางอัน สามหมื่นลี้" (2023 ทั้งสองเรื่อง) หลังภาพยนตร์ฉาย การทำเงินในบ็อกซ์ออฟฟิศก็เพิ่มขึ้นอย่างต่อเนื่องจากการบอกต่อแบบปากต่อปาก หลายคนใช้สื่อสังคมเพื่อบอกว่าการจะได้ตั๋วชมภาพยนตร์เรื่องนี้เป็นเรื่องยาก ชาวเน็ตก็ใช้สื่อสังคมของผู้สร้างภาพยนตร์เรียกร้องให้มีการจัดฉายรอบเพิ่มเติมเพื่อให้เพียงพอกับความต้องการของผู้ชม ในบางพื้นที่ การฉายรอบเที่ยงคืนเต็มหมด ซึ่งถือเป็นปรากฏการณ์ที่เกิดขึ้นได้ยาก
ความสำเร็จของ "นาจา 2" ทำให้นักวิจารณ์หลายคนเรียกมันว่าเป็นจุดเปลี่ยนสำคัญสำหรับภาพยนตร์ระดับนานาชาติ ชาวเน็ตจำนวนมากใช้สื่อสังคมเพื่อแสดงความภูมิใจในความสำเร็จของภาพยนตร์เรื่องนี้ นอกจากนี้ ยังทำให้เกิดการเปรียบเทียบโดยตรงระหว่าง "นาจา 2" กับ "" (2025) ซึ่งออกฉายในประเทศจีนในช่วงเวลาเดียวกัน "ศึกฮีโร่จักรวาลใหม่" ได้รับการบอกเล่าแบบปากต่อปากในเชิงลบจากผู้ซื้อตั๋วบนเว็บไซต์จำหน่ายตั๋ว ทำให้ทำเงินในบ็อกซ์ออฟฟิศลดลงอย่างมาก ตามรายงานของ ไชนาดิจิทัลไทม์ส ซึ่งเป็นเว็บไซต์ต่อต้านรัฐบาล บทความและคำวิจารณ์เชิงลบเกี่ยวกับภาพยนตร์เรื่องนี้ถูกเซ็นเซอร์อย่างหนักในจีนแผ่นดินใหญ่
"นาจา 2" ได้รับความนิยมเป็นพิเศษในหมู่ชาวจีนโพ้นทะเลในหลายประเทศ เช่น ออสเตรเลีย, นิวซีแลนด์ และอเมริกาเหนือ มีรายงานว่า ภาพยนตร์สร้างแรงบันดาลใจให้ผู้ชมชาวนิวซีแลนด์ เดินทางไปเยี่ยมชมประเทศจีน โดยหลายคนชื่นชมการนำเสนอและการพรรณนาถึงวัฒนธรรมจีนของภาพยนตร์
เนื่องจากผลงานในบ็อกซ์ออฟฟิศของภาพยนตร์ ทำให้ผู้สร้างและผู้จัดจำหน่ายภาพยนตร์คือ เอ็นไลต์มีเดีย พบว่าราคาหุ้นของตนเพิ่มขึ้นตามขีดจำกัดรายวันหลังเทศกาลตรุษจีน
สินค้า.
สินค้าอย่างเป็นทางการและของเล่นที่เกี่ยวข้องกับภาพยนตร์กลายเป็นสินค้าขายดีในร้านค้าต่าง ๆ ทั่วประเทศจีน โดยร้านค้าหลายแห่งรายงานว่าผลิตภัณฑ์ "นาจา 2" ขายหมด หลังภาพยนตร์ฉาย ยอดขายสินค้าของ "นาจา" ทะลุ 50 ล้านหยวนทางออนไลน์บนแพลตฟอร์มอีคอมเมิร์ซ เถาเป่า ภายใน 2 สัปดาห์หลังภาพยนตร์ฉาย มียอดขายจากสินค้ามากกว่า 400 ล้านหยวน